
Yn yr aseiniad yma gofynnwyd i’r awdur ymateb yn feirniadol i erthygl “Addysg Ddwyieithog yn yr unfed ganrif ar hugain: adolygu’r cyd-destun rhyngwladol” gan Dr. Gwyn Lewis (2011). Pwrpas yr erthygl oedd i “[fwrw] golwg ar addysg cyfrwng Cymraeg a dwyieithog yng Nghymru ... yng nghyd-destun addysg ddwyieithog ar y llwyfan rhyngwladol” (Lewis, 2011; t. 67). Disgwylir i’r awdur ganolbwyntio ar lond llaw o themâu’r erthygl a’u trafod yn gritigol. Bydd yr awdur hefyd yn ceisio clymu canfyddiadau’r erthygl gydag adroddiadau gan Lywodraeth Cymru, ac ymchwil gan awduron a damcaniaethwyr am ddwyieithrwydd.
Cyn trafod safbwyntiau Lewis (2011) am addysg ddwyieithog, mae’n bwysig trafod beth yw dwyieithrwydd, ond gall hynny fod yn heriol iawn. Ar un pegwn o ddiffinio dwyieithrwydd ystyria Diebold (1964) unrhyw un sydd â sgiliau “derbyn” o fewn eu hail iaith ond prin yn gallu “creu” yn ddwyieithog (Halsted, 2013, t. 692); ac ar y pegwn arall mynna Braun (1937) fod rhaid cael “meistrolaeth weithredol a chyfartal o ddwy iaith” i fod yn wirioneddol ddwyieithog (Ekici, 2009). Dadleua Grosjean (1982, t. 231) fod gormod o bwyslais yn cael ei roi ar ruglder wrth ystyried dwyieithrwydd, yn hytrach nag ar “ddefnydd cyson o ddwy iaith” ymysg ffactorau eraill.
	Wedi trafod diffinio dwyieithrwydd amlyga Grosjean (1982, t. 271) nifer o fuddion dwyieithrwydd; mae’n “lledu eich sgôp” wrth ystyried “ffrindiau, agweddau cymdeithasol, a chyfleoedd am swyddi”. Yn ychwanegol i fuddion cymdeithasol, mae ganddo nifer o fuddion gwybyddol; yn y 1930au, nododd Vygotsky bod plant dwyieithog yn gallu “disgrifio’r byd mewn dwy ffordd ac felly yn fwy hyblyg”; “gelwir hyn yn feddwl dargyfeiriol.” (Garcia, 2009, t. 96). Parha Garcia gan ddweud bod disgyblion dwyieithog yn dueddol o allu cyfrannu mwy o ymatebion i gwestiynau, a bod yr ymatebion yn fwy “amrywiol, gwreiddiol, a chywrain.”
Ers lansiad y Cwricwlwm Cenedlaethol  ym 1989 disgwylir i bob disgybl yng Nghymru dderbyn rhywfaint o’u haddysg trwy gyfrwng y Gymraeg a chael y cyfle i fod yn ddwyieithiog. (CCW, 1989:25). Trwy hyn gellir ystyried pob ysgol yng Nghymru yn ddwyieithog. Ategodd Lewis (2011; t. 68) safbwynt Baker (1993; t. 15) fod yr ystod ieithyddol o fewn ysgolion yng Nghymru yn eang iawn; “[mae’r] wers ‘Gymraeg ail iaith’ mewn ysgol cyfrwng Saesneg ar un pegwn y continwwm dwyieithog i addysg a gyflwynir bron yn gyfan gwbl trwy gyfrwng y Gymraeg ar y pegwn arall.” Cytuna hyn gyda phwynt 2.14 yn Strategaeth Addysg Cyfrwng Cymraeg Llywodraeth Cymru (2010); “defnyddir y term ’darpariaeth ddwyieithog’ i gyfeirio at amrywiaeth eang o leoliadau addysgu a dysgu lle y defnyddir y Gymraeg i raddau gwahanol wrth gyflwyno’r ddarpariaeth”. Mae’r dryswch wrth ddiffinio yn un o’r rhesymau pam penderfynodd Llywodraeth Cymru i weddnewid y ddarpariaeth.
Yn bresennol, mae addysg Gymraeg mewn ysgolion ble mae gweddill yr addysg trwy gyfrwng y Saesneg yn “anaml yn cynhyrchu plant wirioneddol ddwyieithog” (Baker, 2011, t. 218). Cytuna Comisiynydd y Gymraeg (2019, t. 6) gyda safbwynt Baker; “mae tua 80% o ddisgyblion Cymru yn dilyn rhaglen nad yw’n datblygu sgiliau Cymraeg y dysgwyr yn ddigonol iddynt allu siarad a defnyddio’r iaith” a bod y system bresennol yn “amddifadu’r rhan helaeth o ddisgyblion Cymru”. Er diffyg llwyddiant addysg ddwyieithog yn bresennol “cydnabyddir na all y gyfundrefn addysg - ar ei phen ei hun- sicrhau fod disgyblion yn datblygu’n hyderus ddwyieithog” (Lewis, 2011, t. 69); mae nifer o ffactorau tu hwnt i reolaeth yr ysgol ac athro dosbarth sy’n dylanwadu ar sgiliau dwyieithog unigolyn.  
Eglura Baker (2011, t. 217-218)  un o’r modelau a ddefnyddir gan ysgolion cyfrwng  Saesneg i addysgu’r Gymraeg. Yn y model ‘mainstream’ mae disgyblion yn derbyn hanner awr o addysg y Gymraeg y diwrnod ac yn derbyn gweddill eu haddysg trwy gyfrwng y Saesneg. Mae Baker (2011, t. 210) yn gweld y model yma yn “wan” gan nad yw’r disgyblion yn cael digon o gefnogaeth y tu hwnt i’r gwersi a’r ysgol. Yn aml deillia lefelau cyrhaeddiad isel yn y Gymraeg o “gamgymhariad (mismatch) rhwng y cartref a’r ysgol” (Baker, 2011, t. 201); gyda’r iaith leiafrifol ddim yn cael ei ddatblygu a’i hymarfer ar yr aelwyd.
I wella lefel ieithyddol disgyblion mewn ysgolion ble mae’r Saesneg yn brif iaith penderfynodd y Llywodraeth gyfuno Cymraeg iaith gyntaf a Chymraeg ail iaith i fod yn un continwwm ieithyddol gydag “ysgolion Cymraeg” ac “ysgolion Saesneg” yn addysgu’r un pwnc ond ar wahanol leoliadau ar y continwwm. Cytuna hyn gydag argymhelliad yr Athro Donaldson (2015, t. 56); “dylai’r cwricwlwm cenedlaethol newydd gael ei drefnu ar ffurf continwwm dysgu rhwng 3 ac 16 oed heb gyfnodau na chyfnodau allweddol”. Yn hytrach na lefelau ar y continwwm, bydd pum cam cynnydd gydag athrawon yn cynllunio gweithgareddau a gwersi sy’n addas ar gyfer y camau hynny; “cafodd y deilliannau cyflawniad eu datblygu ar sail continwwm neu fframwaith cynnydd mewn ieithoedd, gan ddechrau gyda dim iaith neu heb fawr ddim iaith a gweithio tuag at ruglder.” (Llywodraeth Cymru, 2019a, t. 10). Bydd y camau cynnydd hefyd yn annog disgyblion i ddefnyddio’r Gymraeg o lefel isel heb lawer o gamgymeriadau ond wrth ddatblygu ar hyd y continwwm byddant yn bod yn fwy “uchelgeisiol” ac yn gwneud fwy o gamgymeriadau; mae gwneud camgymeriadau yn “rhan annatod o ddysgu iaith yn llwyddiannus a all arwain at fod yn ddefnyddwyr iaith fwy rhugl a chywir” (Llywodraeth Cymru, 2019a, t. 10). Drwy drafod dysgwyr uchelgeisiol, dangosa Llywodraeth Cymru eu bod wedi cadw at ddibenion adroddiad Dyfodol Llwyddiannus yr Athro Donaldson i ystyriaeth wrth iddynt gynllunio’r Maes Dysgu a Phrofiad.
	Rhanna Lewis (2011) nifer o wahanol fodelau addysgu’r Gymraeg a drafodwyd gan Baker (2011). Amrywia’r modelau o fod yn rai “gwan” i rai “cryf” wrth ystyried yr allbwn ieithyddol. Wrth drafod ysgolion cyfrwng Saesneg, mae’r awdur eisoes wedi dyfynnu Baker (2011, t. 218) a’r  ffaith ei fod “anaml yn cynhyrchu plant wirioneddol ddwyieithog”; y rheswm dros hyn yw'r ffaith eu bod yn defnyddio modelau “gwan”. Fodd bynnag, nid y model “mainstream” o addysg ddwyieithog yw’r unig fodel “gwan”.  Yn y model “trosglwyddo” mae disgyblion yn derbyn eu haddysg trwy eu hiaith gyntaf cyn trosglwyddo i’w ail iaith (Moon, anhysbys). Mewn ysgolion sy’n cynnig addysg trwy gyfrwng y Saesneg, derbynia disgyblion eu haddysg yn Saesneg, cyn ceisio trosglwyddo i’r Gymraeg. Nid yw hyn yn ddigonol i gynhyrchu siaradwyr hyderus yn y Gymraeg, gan nad oes digon o gefnogaeth yn y cartref, ac mae disgwyl i ddisgyblion gael gafael digonol o’r Gymraeg mewn cyfnod afresymol o amser. (Iris [Center], 2019)
Mewn ysgolion ble bu disgyblion wirioneddol ddwyieithog yn cael eu cynhyrchu, mae’n debyg mai model “cryf” a ddefnyddir (Lewis, 2011). Mae’n bwysig deall bod y modelau sy’n cael eu defnyddio yn amrywio o ddisgybl i ddisgybl o fewn yr un dosbarth, gan ddibynnu ar gyd-destun a iaith y cartref. Felly, gall athro mewn ysgol gyfrwng Gymraeg ddefnyddio model “cynhaliaeth” ar gyfer disgybl ble siaradwyd y Gymraeg ar yr aelwyd, a’r model “trochi” ar gyfer disgybl sydd dim ond yn defnyddio’r Gymraeg yn yr ysgol. Oherwydd yr amrywiaeth o fodelau sydd angen eu defnyddio o fewn yr un dosbarth, gall athrawon ddefnyddio strategaethau sy’n hwyluso’r addysgu yn y tymor byr, ond yn yr hir dymor yn effeithio ar gyrhaeddiad disgyblion wrth ystyried dwyieithrwydd. Un o’r strategaethau yw’r dull brechdan sydd yn cyflwyno gair yn y Gymraeg, ei gyfieithu i’r Saesneg, ac yna ei ddweud yn y Gymraeg eto. Yn aml nid yw’r dull brechdan yn cynhyrchu siaradwyr hyderus gan eu bod yn disgwyl i wrando yn unig ar hyn sy’n gyfarwydd iddynt (yn yr achos yma, iaith y cartref); nid yw’r disgybl yn dueddol o ganolbwyntio ar yr ail iaith. Er bod polisïau ysgolion yn amlygu gweledigaeth yr ysgolion o’r ddarpariaeth y dylid ei gynnig, dibynna’r ddarpariaeth ar yr athrawon; “it is ultimately educators - particularly classroom teachers - who are the final arbiters of language policy implementation” (Menken a Garcia, 2010). Gwelwyd hyn gan yr awdur pan ar Brofiad Addysgu yn arsylwi athrawon yn defnyddio’r dull brechdan yn y dosbarth; roedd yn strategaeth sy’n “ffiltro’r iaith” a ddim yn “[rhoi] rhuglder” i unigolyn. (Mudiad Meithrin, 2019)
	Wedi sôn am y modelau, rhanna Lewis (2011) am ddyfodol addysgu’r Gymraeg. Gofynnwyd a yw’r dulliau “traddodiadol” o addysgu dwyieithog yn “annigonol erbyn hyn?” (Lewis, 2011, t. 74). Tynna Garcia (2009) sylw at y ffaith ein bod yn gweld datblygiad o “fodelau effeithiol” i “arfer effeithiol”. Yn y dyfodol bydd addysg ddwyieithog yn symud o deipoleg syml tuag at y lefelau gorau posibl o arferion dwyieithog sy’n “cynyddu tyfiant a gwelliant i ddisgyblion unigol” (Baker, 2008, t. 106, yn Lewis, 2011, t. 74)
	Un datblygiad posib a drafodwyd yn yr erthygl yw trawsieithu. Yn syml, trawsieithu yw cyflwyno gwybodaeth mewn un iaith a chyflwyno tasg i ddefnyddio’r wybodaeth a gasglwyd mewn iaith arall. Mewn podlediad dywed Lewis (Cambridge Assessment, 2012) mai’r disgyblion yw’r elfen bwysicaf o fewn y model ac mai rôl yr athro yn syml yw “peiriannydd”. Dengys ymchwil fod hyn yn “datblygu’r ddwy iaith yn llwyddiannus” ac yn “[cyfrannu] hefyd at ddysgu pynciol effeithiol”. (Lewis, 2011, t. 79) Budd arall y model yw ei fod yn annog y disgyblion i feddwl yn annibynnol ac i feddwl am wybodaeth yn ddyfnach drwy “dreulio ac aildrefnu” gwybodaeth mewn dwy iaith. Drwy wneud hynny mae disgyblion yn caffael dealltwriaeth ddyfnach o’r wybodaeth. Mae rhai ysgolion cynradd Saesneg eisoes yn arbrofi gyda thrawsieithu drwy “[ddatblygu] cyfleoedd i gynnwys gwahanol raddau o ddarpariaeth cyfrwng Cymraeg ar draws rhai pynciau cwricwlaidd er mwyn ehangu defnydd dysgwyr a’u caffaeliad o’r Gymraeg.” (Llywodraeth Cymru, 2019b, t. 37). Er bod trawsieithu yn ymddangos yn fuddiol iawn rhaid ystyried nifer o bethau cyn ei gyflwyno. Yr un mwyaf amlwg yw bod angen sicrhau fod “dwy iaith y disgyblion wedi eu datblygu’n ddigonol”. (Lewis, 2011, t. 80). Dengys hyn fod angen sylfaen gadarn gan y disgyblion i gyflwyno trawsieithu arno.
Er y buddion, mae trawsieithu yn anodd iawn i’w gyflwyno i ysgolion gan ei fod yn dibynnu ar allu athrawon. O fewn yr erthygl, trafoda Lewis (2011) arfer dda o drawsieithu sy’n cael eu defnyddio mewn ystafelloedd dosbarth. Un model a drafodwyd yw’r Content and Language Integrated Learning, sef model sy’n cael ei ddefnyddio yng Ngwlad y Basg. Yn syml, mae’r model CLIL yn “agwedd fwy hyblyg tuag at y defnydd o’r ddwy iaith yn y dosbarth” (Lewis, 2011, t. 76). Drwy addysgu pwnc craidd mewn ail iaith mae’r CLIL yn caniatáu disgyblion i “ddatblygu yn gyflymach ac yn gryfach na fuasent yn gwneud gyda phynciau ar wahân” (Oxford University Press, 2010). Yn amlwg, mae darpariaeth CLIL yn dibynnu ar allu’r athrawon i’w weithredu, ac felly mae’n ofynnol i athrawon yng Ngwlad y Basg fod a gafael digonol o’r iaith cyn addysgu. Yn y gorffennol cynigiwyd secondiad gyda thâl llawn am hyd at dair blynedd i athrawon wella safon eu Basgeg; nid yw’r secondiad bellach ar gael ond mae cyrsiau dwys o 3 i 4 wythnos yn cael eu cynnig (Hopwood, et al, 2018).
Dywed Lewis (2011, t. 78) mai “rhywbeth sy’n perthyn i’r ugeinfed ganrif yw’r arfer o wahanu’r iaith gyntaf oddi wrth yr ail iaith mewn dosbarthiadau dwyieithog”; parha gan ddweud “bydd yr unfed ganrif ar hugain yn gweld llawer mwy o ddefnyddio ieithoedd ochr yn ochr â’i gilydd yn y dosbarth”. Er nad yw wedi ei enwi’n uniongyrchol, mae agweddau o drawsieithu i’w gweld yn nrafft Cwricwlwm i Gymru 2022; “Dylai’r wybodaeth a’r sgiliau a ddysgir mewn un iaith gefnogi’r broses o feithrin gwybodaeth a sgiliau mewn ieithoedd eraill, ni waeth pa un sy’n cael ei ddysgu gyntaf.” (Llywodraeth Cymru, 2019a, t. 10). Dengys hyn y bydd mwy o gyfleoedd a chefnogaeth i athrawon ddefnyddio’r dull trawsieithu o addysgu iaith i blant. Wrth edrych ar farn Lewis a gweledigaeth Llywodraeth Cymru yn y Cwricwlwm drafft (2019), mae’n peri’r awdur i feddwl sut y byddai hynny’n edrych yn weithredol yng Nghymru heddiw, a sut mae disgwyl gwneud hynny os nad yw’r athrawon yn cael digon o gefnogaeth. Yn debyg i Wlad y Basg, mae cyrsiau dwys o 11 wythnos ar gael i athrawon wella eu sgiliau yn y Gymraeg (Cyrsiau Sabothol Cymru, 2019) ond a yw hynny wirioneddol yn ddigonol? Os yw Llywodraeth Cymru o ddifri’ yn eu bwriad i “gynyddu nifer yr athrawon cynradd sy’n gallu addysgu trwy gyfrwng y Gymraeg” (Llywodraeth Cymru, 2017, t. 32), oni ddylent fod yn ariannu cyrsiau sabothol hirach i sicrhau’r cynnydd dymunol?
I gyrraedd y targed o gynyddu nifer yr athrawon sy’n medru’r Gymraeg, amlygwyd gweledigaeth Llywodraeth Cymru o sut y byddai hynny’n digwydd yn y ddogfen Cymraeg 2050: Miliwn o Siaradwyr (2017). Rhai o brif flaenoriaethau’r Llywodraeth wrth anelu tuag at filiwn o siaradwyr yw i “ddiwallu’r angen i ehangu addysg a hyfforddiant cyfrwng Cymraeg, ac i ddiwallu’r angen i wella sut caiff y Gymraeg ei haddysgu yn ein hysgolion cyfrwng Saesneg”. Bydd hynny’n cael ei wneud drwy “hyfforddi athrawon newydd, cefnogi athrawon dan hyfforddiant a chynorthwywyr addysgu, ac ehangu cynlluniau sabothol”. 
	Gan fydd dros 11 mlynedd rhwng cyhoeddi erthygl Lewis a lansiad y Cwricwlwm Newydd mae’n dangos fod y Llywodraeth wedi cymryd eu hamser i sicrhau datblygiad cywir, ond mae’n peri i’r awdur feddwl os oes gan y Llywodraeth y cydbwysedd cywir rhwng gwneud newid gwirioneddol ond mewn amser priodol a sut effaith mae 10 mlynedd o addysg annigonol wedi ei gael ar blant yng Nghymru; a oedd modd gweddnewid yn gynharach?

